Sama vastik oli esialgu, kui tshuktshid lõikasid tapetud loomalt välja silma. Panid selle peo peale, lõikasid noaga pooleks, panid suhu ja neelasid alla. Eriti hea tunne pidi olema, kui silmamuna mööda söögitoru alla vajub. Jelo korra proovis, aga toore silmavedeliku maitse meenutas mingit natukene soolast fotokemikaali maitset, mis tal oli tuttav lapsepõlvest, kui ta sõbraga pilte ilmutades oli pesemata sõrme suhu pistnud. Silmamuna oli suur ja tahtis kurku kinni jääda. See ajas öökima.